Čaplovič, Dušan, poslanec NR SR (2011-06-28):
Vážený pán predseda Národnej rady, vážené pani poslankyne, vážení páni poslanci, dovoľte mi zopakovať len v krátkosti, prečo sa stotožňujem s návrhom pána prezidenta novelu zákona o používaní jazykov národnostných menšín v uvedenom znení neschváliť. Uvediem stručne sedem konkrétnych dôvodov. 1. Novela opäť znižuje štandardné používanie úradného jazyka na jazykovo zmiešanom území, najmä jeho používanie vo verejnom styku, teda obsahuje zúženie používania oficiálneho integračného jazyka na území, kde žije v súčasnosti 20-percentná národnostná menšina. 2. Novela ide proti integrujúcej funkcii úradného jazyka, a tak vytvára ďalšie podmienky na území Slovenskej republiky, aby sa vytvárali mikroregióny či makroregióny odsúdené len na používanie menšinového jazyka vo verejnom styku, najmä v samosprávnom prostredí. 3. Novela izoluje a separuje konkrétnu národnostnú menšinu a v podstate ju vytláča z integrujúcej občianskej spoločnosti. Vytvára jazykové getá, čo je v podstate diskriminujúce na jednej strane tak pre príslušníkov väčšinového národa, ako aj na druhej strane pre národnostné menšiny. Nesporne tak vytvára prostredie pre komunikáciu len v menšinovom jazyku, osobitne v maďarskom jazyku. Takto budú slovenskí občania maďarskej národnosti lepšie politicky manipulovateľní pre jednu, resp. dve politické strany, SMK a jej dieťa MOST – HÍD (smiech v sále), s nekontrolovateľným prienikom šovinistických ideológií do tohto prostredia aj zo zahraničia, a tým sa v podstate podkopáva formovanie modernej občianskej spoločnosti a umožňuje vytvárať vysnívané jednotné maďarské spoločenstvo v účelovo deklarovanej tzv. Karpatskej kotline. 4. Novela v niektorých častiach ide aj proti obsahu úvodnej Preambuly z Európskej charty menšinových alebo regionálnych jazykov, v ktorej sa konštatuje, že používanie menšinových jazykov nemôže znižovať dôležitosť a obmedzovať používanie štátneho, resp. úradného jazyka, t. j. bez ujmy pri používaní štátneho jazyka. A toto postavenie štátneho jazyka nemôžu ohrozovať ani práva národnostných menšín na používanie svojich jazykov v istých oblastiach verejného styku. 5. Vo vzťahu k novele upozorňujem, že garancia práv národnostných menšín pri používaní ich jazykov v konkrétnych oblastiach verejného styku neznamená, že sa tieto jazyky stávajú štátnym jazykom alebo jazykmi, tak ako integrujúci jazyk, nie však asimilujúci úradný a štátny jazyk Slovenskej republiky. Pripomínam, že Slovenská republika sa zaviazala utvoriť vo svojom vzdelávacom systéme podmienky na to, aby si všetci občania mohli v primeranej miere najmä pre komunikáciu osvojiť kodifikovanú podobu štátneho jazyka. A je len vecou každého občana, aj príslušníkov maďarskej národnostnej menšiny, ako sa tejto šance chytí alebo nechytí. 6. Novela postupne vytvára ďalšie podmienky pre nahrádzanie úradného či štátneho jazyka najmä maďarským jazykom, pretože iné národnostné menšiny takýto problém necítia a ani nemajú. Postupne vytvára podmienky pre rafinovane zacielené obmedzovanie alebo vylučovanie štátneho jazyka z používania vo verejnom styku, konkrétne na slovenskom juhu. A nakoniec po siedme, novela o používaní jazykov národnostných menšín umožňuje ďalšiu postupnú maďarizáciu slovenského juhu, o čom som presvedčený, s cieľom vytvoriť jednotné jazykové územie juhu Slovenska a severu Maďarska. Jedným z konkrétnych príkladov, ako sa to dá robiť, je aj nedávne zverejnené vydávanie maturitných vysvedčení a výučných listov na nemenovanej slovenskej strednej odbornej škole s vyučovacím jazykom maďarským, vydaných len v maďarskom jazyku, hoci majú byť dvojjazyčné, a nadovšetko na svojich neschválených tlačivách rezortom školstva, pritom rezort školstva v tejto oblasti absolútne nezaujal stanovisko. To je jeden medializovaný problém, vážené dámy, vážení páni. Podobných sú však desiatky na školách, ale aj vo verejnom styku, samosprávach, pri prijímaní do zamestnania, ale aj na kultúrnych podujatiach, alebo aj iných tlačivách vydávaných v týchto regiónoch jednojazyčne, kde stále viac a viac prevláda maďarský jazyk. A my k tomu pridávame opäť stranou MOST – HÍD vydupanú novelu, ktorá mnohé takéto rozhodnutia legitimizuje a predovšetkým ešte výraznejšie rozširuje. To už nie je len doterajšia, nazvem to skrytá, ale otvorená a mnohými poslancami v tomto parlamente odobrená maďarizácia slovenského juhu. Z uvedeného dôvodu apelujem na tento poslanecký zbor, aby ste podporili návrh pána prezidenta túto novelu zákona o národnostných menšinách neprijať, pretože nie je potrebná a terajší zákon o národnostných menšinách je dostačujúci a medzinárodne uznávajúci. Toľkoto moje slová k tomuto návrhu pána prezidenta. Ďakujem vám za pozornosť. (Potlesk.)